არიფ ალვი

არიფ ალვი (დ. 29 ივლისი,1949, კარაჩი) — პაკისტანელი სახელმწიფო მოღვაწე, პოლიტიკოსი. პაკისტანის პრეზიდენტი 2018 წლის 9 სექტემბრიდან 2024 წლის 10 მარტამდე.

 ბიოგრაფია 
დაიბადა 1949 წლის 29 ივლისს. არის ინფორმაცია, რომ მისი დაბადების თარიღია 1949 წლის აგვისტო, ასევე გვხვდება წყაროები, რომლებიც მის დაბადების წლად მიუთითებენ 1947 წელსაც.

მისი მამა ჰაბიბ-ურ-რეჰმან ელახი ალვი მუშაობდა დანტისტად ბრიტანეთის ინდოეთში, რომელიც ქვეყნის გაყოფის შემდეგ გადავიდა კარაჩში და გახსნა სტომატოლოგიური კლინიკა. ჰაბიბ-ურ-რეჰმან ელახი ალვი იყო პარტია ჯამაათ-ი-ისლამის წევრი. არიფ ალვის მამა იყო ინდოეთის პრემიერ-მინისტრის ჯავაჰარლალ ნერუს პირადი დანტისტი.

კარაჩიში საშუალო სკოლის დასრულების შემდეგ არიფ ალვი 1967 წელს გაემგზავრა ლაჰორში უმაღლესი განათლების მისაღებად. კოლეჯის დასრულების შემდეგ მიიღო სტომატოლოგიური ქირურგიის  ბაკალავრის ხარისხი. 1975 წელს დაასრულა მიჩიგანის უნივერსიტეტი და გახდა კბილის პროტეზირების მაგისტრი. 1984 წელს მიიღო ორთოდონტიულ მეცნიერებათა მაგისტრის ხარისხი. დაბრუნდა პაკისტანში და დაიწყო სტომატოლოგად მუშაობა, ხოლო შემდეგ გახსნა საკუთარი სტომატოლოგიური კლინიკა Alvi Dental Hospital. იგი დაოჯახებულია სამინე ალვიზე, რომელთანაც ჰყავს ოთხი შვილი.

 პოლიტიკური კარიერა 
არიფ ალვიმ თავისი პოლიტიკური კარიერა დაიწყო რელიგიური პარტიის რიგებიდან. სტომატოლოგიურ კლინიკაში სწავლის დროს აქტიურად მონაწილეობდა სტუდენტურ გაერთიანებებში, ასევე იყო სტუდენტური კავშირის პრეზიდენტი. ამავე წლებში იგი აკრიტიკებდა მუჰამედ აიუბ ხანის სამხედრო რეჟიმს, მონაწილეობდა 1969 წლის ლაჰორის  საპროტესტო აქციებში, სადაც ორჯერ დაიჭრა. მათგან ერთი ტყვია ამოუღეს ოპერაციის შედეგად, ხოლო მეორე ამჟამადაც მის ორგანიზმშია.

1977 წლიდან არიფ ალვი აქტიურ პოლიტიკურ მოღვაწეობას იწყებს, საპარლამენტო არჩევნებში ზულფიკარ ალი ბჰუტოს გამარჯვების შემდეგ. 1979 წელს კენჭს იყრიდა მაჟორიტარული ოლქიდან, მაგრამ დამარცხდა. ამის შემდეგ დატოვა პარტია ჯამაათ-ი-ისლამი.

1996 წელს შეუერთდა პოლიტიკურ გაერთიანებას მოძრაობა სამართლიანობისათვის, რომელსაც ხელმძღვანელობდა კრიკეტის ყოფილი მოთამაშე იმრან ხანი, გახდა პარტიის ერთ-ერთი დამფუძნებელი და მონაწილეობა მიიღო მისი წესდების შექმნაში. 2001 წელს გახდა პარტიის ვიცე-პრეზიდენტი, ხოლო 2006 წლიდან 2013 წლამდე პარტიის გენერალური მდივანია.

2013 წელს აირჩიეს პარლამენტის წევრად და გახდა მოძრაობის ერთადერთი წევრი, რომელმაც ადგილი მიიღო პარლამენტში. 2018 წელს კვლავ ეროვნულ ასამბლეაში აირჩიეს.

2018 წლის აგვისტოში პარტიამ წარადგინა პრეზიდენტობის კანდიდატად. 4 სექტემბერს კი 352 ხმით აირჩიეს ქვეყნის მე-13 პრეზიდენტად. არიფ ალვი გახდა მსოფლიოში მეორე სტომატოლოგი თურქმენეთის პრეზიდენტის გურბანგული ბერდიმუჰამედოვის შემდეგ, რომელმაც დაიკავა ქვეყნის მეთაურის თანამდებობა.

სქოლიო

კატეგორია:პაკისტანის პრეზიდენტები
კატეგორია:პაკისტანელი პოლიტიკოსები
კატეგორია:პაკისტანელი სტომატოლოგები
კატეგორია:დაბადებული 1949
კატეგორია:დაბადებული 29 ივლისი
კატეგორია:ცოცხალი ადამიანები